WILLOW-JEAN PRIME (Labour): Te Māngai o Te Whare, tēnā koe. Otirā, tēnā tātou katoa i roto i tēnei Whare i tēnei ahiahi. E tino harikoa ana ahau te tū i tēnei ahiahi ki te kōrero e pā ki tēnei Tahua Pūtea. Tuatahi, māku me tīmata taku kōrero ki te mihi ki tō tātou tīma. Rima miriona tāngata i ū ki te kaupapa, ki te takahi i tēnei mate urutā, ki te aukati i tēnei mate urutā i roto i Aotearoa nei. Nā tō koutou ū ki te kaupapa, nā tō tātou ū ki te kaupapa, kua tae ki tēnei wā, ka taea e au te tū ki te kōrero e pā ana ki Te Tahua Pūtea me tōna tino kiko, me kī, tōna tino kaupapa, ā, ko te whakaora anō, ko te whakarauora anō i tō tātou ōhanga i roto i Aotearoa. 